VSM sklep Cpg 679/97
Sodna praksa višjih sodišč, 1998-03-12

izpodbijanje pravnih dejanj - sestavine tožbe - stečaj

V tožbi, ki jo vloži stečajni dolžnik za izpodbijanje pravnih dejanj, mora tožbeni temelj obsegati datum objave stečaja v uradnem listu zaradi presoje, ali je bila tožba vložena pravočasno, nadalje navedbo o dovoljenju za vložitev izpodbojne tožbe, saj je tožnikova procesna sposobnost z začetkom stečaja omejena. Smotrno je, da tožba vsebuje podatek o dnevu začetka stečaja, zaradi ugotovitve enoletnega obdobja, v katerem so dolžnikova dejanja izpodbojna. S tem, ko je tožena stranka ponudila dokaz o dovoljenju predsednika senata z vpogledom v stečajni spis, ki ga vodi isto sodišče, ni več pogojev za uporabo procesne sankcije iz 83. člena ZPP. Po določilu zakona o izvršilnem postopku upniku ni potrebno predložiti originalnega izvršilnega naslova s potrdilom izvršljivosti, če je izvršilni predlog vložen pri sodišču, ki je o odločalo o zahtevku na prvi stopnji (člen 36/1 ZIP).

Pritožbi se ugodi in se sklep sodišča prve stopnje razveljavi in zadeva vrne sodišču prve stopnje v nadaljni postopek.

Tožeča stranka se je pravočasno pritožila zoper sklep sodišča prve stopnje, ki je tožbo za izpodbijanje pravnih dejanj stečajnega dolžnika zavrglo po določilu 83. člena ZPP. V pravočasni pritožbi je navedla, da je predložila dovoljenje predsednika stečajnega senata in predlagala vpogled v stečajni spis istega sodišča opr. štev. St 65/94. Pritožba je utemeljena.

Tožba mora imeti sestavine, ki jih ima vsaka vloga (iz 106. člena ZPP), določen zahtevek in tožbeni temelj - torej posamezna dejstva na katere tožnik opira svoj zahtevek. Vsebina tožbenega temelja je torej odvisna od vrste zahtevka. V tožbi, ki jo vloži stečajni dolžnik za izpodbijanje pravnih dejanj, mora tožbeni temelj obsegati datum objave stečaja v uradnem listu zaradi presoje, ali je bila tožba vložena pravočasno. Nadalje mora taka tožba imeti navedbo o dovoljenju za vložitev izpodbojne tožbe, saj je tožnikova procesna sposobnost z začetkom stečaja omejena. Čeprav ni potrebno navesti že v tožbi vseh dejstev, je smotrno, da tožba vsebuje podatek o dnevu začetka stečaja, zaradi ugotovitve enoletnega obdobja v katerem so dolžnkova dejanja izpodbojna. V tej zadevi je tožba imela potrebne navedbe.

Za vsa v tožbi in kasneje navedena dejstva mora tožeča stranka ponuditi in predložiti dokaze. V zvezi z navedbo dovoljenja za vložitev tožbe je tožeča stranka v VI. točki tožbenih navedb predlagala dokaz z vpogledom stečajnega spisa, ki ga vodi isto sodišče pod opr. štev. St 65/94. Po ustaljeni sodni praksi ni potrebno dokazovati takozvanih sodno znanih dejstev - to je tistih dejstev, ki so sodišču znana iz kakšnega drugega sodnega poslovanja, na primer iz stečajnega postopka, kazenskega postopka, zemljiške knjige ali sodnega registra. V tem smislu velja tudi določilo zakona o izvršilnem postopku, da upniku ni potrebno predložiti originalni izvršilni naslov s potrdilom izvršljivosti, če je izvršilni predlog vložen pri sodišču, ki je o odločalo o zahtevku na prvi stopnji (36/I člen ZIP).

S tem, ko je tožena stranka ponudila dokaz o dovoljenju predsednika senata z vpogledom v stečajni spis, ki ga vodi isto sodišče, ni več pogojev za uporabo procesne sankcije iz 83. člena ZPP.

Izrek o pritožbenih stroških je odpadel, ker niso bili priglašeni.

ZPP (1977) člen 83,  106,  83,  106.  ZPPSL člen 125,  129,  129/3,  125,  129,  129/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.